ORDE do 25 de xuño de 2009 pola que se establecen as bases reguladoras do programa de emprego con apoio como medida de fomento do emprego de persoas con discapacidade no mercado ordinario de traballo, e se procede á súa convocatoria para o ano 2009.
CONSELLERÍA DE TRABALLO E BENESTAR — III. OUTRAS DISPOSICIÓNS — 03/07/2009

O artigo 37.1º, da Lei 13/1982, do 7 de abril, de integración social das persoas con discapacidade, establece que a finalidade primordial da política de emprego dos traballadores e das traballadoras con discapacidade debe ser a súa integración, en condicións que garantan a aplicación do principio de igualdade no trato, no sistema ordinario de traballo ou, no seu defecto, a súa incorporación ao sistema produtivo mediante a fórmula especial de traballo protexido, a través dos centros especiais de emprego.
As dificultades de acceso ao Mercado laboral das persoas con discapacidade exixe un compromiso do conxunto da sociedade, en especial do tecido produtivo, e unha actuación conxunta das administracións públicas, os interlocutores sociais e as entidades do movemento asociativo da discapacidade, para conseguir a integración sociolaboral das persoas con discapacidade mediante o acceso a un emprego.
No obxectivo da integración laboral das persoas con discapacidade, veñen articulándose un conxunto integral de políticas activas de emprego, que recollen desde accións formativas, de intermediación e orientación laboral, así como actuacións específicas de promoción do emprego, como son o fomento da contratación indefinida na empresa ordinaria, o fomento da integración laboral nos centros especiais de emprego, as subvencións ás unidades de apoio á actividade profesional, no marco dos servizos de axuste persoal e social dos centros especiais de emprego, os enclaves laborais e o fomento do emprego autónomo para persoas con discapacidade.
A intensificación das políticas activas de emprego dirixidas aos traballadores e traballadoras con discapacidade debe continuarse e ampliarse buscando novas fórmulas cuxa prioridade sexa a inserción laboral no mercado de traballo ordinario.
No deseño e xestión das políticas activas de emprego debe terse en conta a diversidade e a pluralidade que caracteriza a poboación con discapacidade, que se debe atender de forma diferente segundo as demandas e as necesidades que cada grupo de traballadores con discapacidade presenta. Dentro do conxunto das persoas con discapacidade, existen grupos que, debido ao tipo de deficiencia concreta que teñen, como por exemplo parálise cerebral ou trastornos do espectro autista, ou ao seu grao de minusvalidez, se encontran con maiores dificultades de acceso ao mercado de traballo. Esta realidade exixe a adopción de medidas específicas, que poderían considerarse de acción positiva dentro do grupo das persoas con discapacidade, xa que se trata de tratamentos máis intensos e diferenciados para estimular a empregabilidade destes grupos de traballadores con discapacidade que teñen máis dificultades de inserción laboral.
Unha das medidas que pode favorecer de modo máis importante a inserción das persoas con discapacidade grave no mercado de traballo ordinario é o emprego con apoio. Este consiste nun conxunto de actividades de orientación e acompañamento individualizado que prestan, no propio posto de traballo, preparadores laborais especializados aos traballadores con discapacidade con especiais dificultades de inserción laboral que realizan a súa actividade en empresas normalizadas, do mercado ordinario de traballo, en condicións similares ao resto dos traballadores que desempeñan postos similares.
A necesidade de regular o emprego con apoio era unha demanda das entidades do movemento asociativo das persoas con discapacidade. Nos resultados do programa de emprego con apoio resulta fundamental o papel das entidades promotoras que poñen en marcha estes proxectos de emprego con apoio e das empresas do mercado ordinario que realizan a contratación das persoas con discapacidade grave grazas a esta nova fórmula de apoio a través dos preparadores laborais.
O Real decreto 870/2007, do 2 de xullo, regula o programa de emprego con apoio como medida de fomento do emprego das persoas con discapacidade no mercado ordinario de traballo (BOE nº 168, do 14 de xullo). Esta norma establece os contidos esenciais do programa, como son a definición das accións que constitúen un proxecto de emprego con apoio, así como as persoas destinatarias finais e as entidades promotoras daquelas. Tamén regula a subvención de custos laborais e de Seguridade Social derivados da contratación de preparadores laborais que leven a cabo as accións de emprego con apoio, e posibilita ás comunidades autónomas, nos seus respectivos ámbitos de xestión, o seu desenvolvemento posterior mediante a regulación dos aspectos procedementais e da adecuación ás súas peculiaridades organizativas.
De conformidade co Decreto 168/1984, do 15 de novembro, de asunción de funcións e servizos, correspóndelle á Comunidade Autónoma de Galicia a xestión de calquera tipo de axudas, subvencións e préstamos que realizaba a Unidade Administradora do Fondo Nacional de Protección ao Traballo. Así mesmo, mediante o Decreto 289/1997, do 9 de outubro, esta comunidade autónoma asumiu as funcións e servizos transferidos pola Administración do Estado relativos á xestión realizada polo Instituto Nacional de Emprego (Inem) no ámbito do traballo, o emprego e a formación. Segundo o disposto no Decreto 79/2009, do 19 de abril, polo que se establece a estrutura orgánica da Xunta de Galicia, no Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, e no Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, correspóndelle a esta o exercicio das anteriores competencias e funcións, entre
outras materias, no relativo ás políticas activas de emprego.
Consonte o anterior, correspóndelle a esta consellería a regulación específica, a convocatoria, a xestión e o control das subvencións do programa de emprego con apoio como medida de fomento do emprego das persoas con discapacidade no mercado ordinario de traballo, segundo a disposición adicional cuarta do Real decreto 870/2007, do 2 de xullo.
O procedemento de concesión das subvencións do programa de emprego con apoio como medida de fomento do emprego de persoas con discapacidade no mercado ordinario de traballo queda sometido ao réxime de concorrencia competitiva, nos termos establecidos no artigo 19.1º da Lei 9/2007, do 13 de xuño, de subvencións de Galicia.
Nesta orde establécense incentivos complementarios que melloran na Comunidade Autónoma de Galicia os establecidos con carácter xeral na regulación estatal do programa de emprego con apoio como medida de fomento do emprego das persoas con discapacidade no mercado ordinario de traballo. Deste xeito, e coa finalidade de promover a posta en marcha de proxectos de emprego con apoio, subvenciónanse actuacións complementarias como son a prospección laboral e o período de formación da persoa apoiada previa á súa contratación na empresa. Así mesmo, tendo en conta a posible adecuación dos proxectos de emprego con apoio á dispersión do tecido produtivo galego subvenciónanse os custos de desprazamento dos preparadores laborais cando teñan que prestar apoios en centros de traballo de distintos concellos.
Tamén terán a consideración de persoas destinatarias deste programa as persoas con discapacidade incorporadas xa á empresa cando se produzan cambios na súa prestación laboral que precisen o desenvolvemento de novas accións de emprego con apoio.
Coa finalidade de facilitar o financiamento dos proxectos de emprego con apoio en Galicia, nesta orde inclúese a posibilidade de realizar pagamentos anticipados con carácter previo á xustificación da subvención concedida.
Para facilitar a difusión e coñecemento do programa, establécese nesta orde que as entidades beneficiarias autorizarán a Consellería de Traballo e Benestar para difundir as accións desenvolvidas nos proxectos de emprego con apoio e, se é o caso, para publicar as memorias, estudos ou outros traballos derivados das accións desenvolvidas nos proxectos.
As bases reguladoras e a convocatoria deste programa axústanse ao disposto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, na Lei 16/2009, do 23 de decembro, de orzamentos xerais da Comunidade Autónoma de Galicia para o ano 2009 e, no que resulte de aplicación, a Lei 38/2003, do 17 de novembro, xeral de subvencións e o seu Regulamento de desenvolvemento, aprobado polo Real decreto 887/2006, do 21 de xullo.
Consecuentemente con todo o anterior, consultado o Consello Galego de Relacións Laborais, logo do informe da Asesoría Xurídica, da Dirección Xeral de Planificación Económica e Fondos Comunitarios, da Dirección Xeral da Avaliación e Reforma Administrativa e da Intervención Delegada, e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Capítulo I
Finalidade e ámbito de actuación
Artigo 1º.-Obxecto.
1. Esta orde ten por obxecto establecer as bases reguladoras do programa de emprego con apoio como medida de fomento do emprego das persoas con discapacidade no mercado ordinario de traballo, mediante a concesión, en réxime de concorrencia competitiva, de subvencións aos promotores de proxectos con apoio, para favorecer a integración laboral das persoas con discapacidade con maiores dificultades de inserción nos centros de traballo de Galicia, así como proceder á súa convocatoria para o ano 2009.
2. A xestión deste programa realizarase de acordo cos seguintes principios:
a) Publicidade, transparencia, concorrencia, obxectividade, igualdade e non-discriminación.
b) Eficacia no cumprimento dos obxectivos fixados pola Consellería de Traballo e Benestar.
c) Eficiencia na asignación e utilización dos recursos públicos.
Artigo 2º.-Normativa aplicable.
As solicitudes, tramitación e concesión destas subvencións axustaranse ao disposto na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; no texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro; na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009; na Lei 38/2003, do 17 de novembro, xeral de subvencións, no seu Regulamento de desenvolvemento, aprobado polo Real decreto 887/2006, do 21 de xullo; no Real decreto 870/2007, do 2 de xullo, polo que se regula o programa de emprego con apoio como medida de fomento do emprego das persoas con discapacidade no mercado ordinario de traballo, e nesta orde.
Artigo 3º.-Definición de emprego con apoio.
1. De acordo co establecido no artigo 2 do Real decreto 870/2007, do 2 de xullo, enténdese por emprego con apoio o conxunto de accións de orientación e acompañamento individualizado no posto de traballo, prestadas por preparadores laborais especializados, que teñen por obxecto facilitar a adaptación social e laboral de traballadores con discapacidade con especiais dificultades de inserción laboral en empresas do mercado ordinario de traballo en condicións similares ao resto dos traballadores que desempeñan postos equivalentes.
2. As accións de emprego con apoio desenvolveranse no marco de proxectos de emprego con apoio, nos cales deberán recollerse, polo menos, as seguintes accións:
a) Orientación, asesoramento e acompañamento á persoa con discapacidade, elaborando para cada traballador un programa de adaptación ao posto de traballo.
b) Labores de achegamento e mutua axuda entre o traballador beneficiario do programa de emprego con apoio, o empregador e o persoal da empresa que comparta tarefas co traballador con discapacidade.
c) Apoio ao traballador no desenvolvemento de habilidades sociais e comunitarias, de modo que poida relacionarse co contorno laboral nas mellores condicións.
d) Adestramento específico do traballador con discapacidade nas tarefas inherentes ao posto de traballo.
e) Seguimento do traballador e avaliación do proceso de inserción no posto de traballo. Estas accións terán por obxecto a detección de necesidades e a prevención de posibles ameazas ou riscos, tanto para o traballador como para a empresa que o contrata, que poñan en perigo o obxectivo de inserción e permanencia no emprego.
f) Asesoramento e información á empresa sobre as necesidades e procesos de adaptación do posto de traballo.
Artigo 4º.-Persoas destinatarias finais.
1. As persoas destinatarias finais do programa de emprego con apoio serán traballadores e traballadoras con discapacidade inscritas nos servizos públicos de emprego como demandantes de emprego non ocupados, así como traballadores e traballadoras con discapacidade contratados/as por centros especiais de emprego, sempre que, en ambos os dous casos, se atopen nalgún dos supostos que se describen a continuación:
a) Persoas con parálise cerebral, persoas con enfermidade mental ou persoas con discapacidade intelectual cun grao de minusvalidez recoñecido igual ou superior ao 33%.
b) Persoas con discapacidade física ou sensorial cun grao de minusvalidez recoñecido igual ou superior ao 65%.
c) Persoas xordas e con discapacidade auditiva, cun grao de minusvalidez recoñecido igual ou superior ao 33 por cento.
2. Os devanditos traballadores deberán ser contratados por unha empresa do mercado ordinario de traballo para ser empregados efectivamente na organización produtiva da empresa mediante un contrato indefinido ou de duración determinada, sempre que a duración do contrato sexa, neste caso, como mínimo de seis meses. No suposto de contratación a tempo parcial, a xornada de traballo será polo menos do 50% da xornada dun traballador a tempo completo comparable.
3. A inscrición dos traballadores e das traballadoras con discapacidade nos servizos públicos de emprego como demandantes de emprego non ocupados, na data da súa alta no correspondente réxime da Seguridade Social, comprobarase mediante os documentos acreditativos dos períodos de inscrición como demandante de emprego na oficina pública de emprego e do tempo de permanencia no paro segundo os datos do informe da vida laboral da Tesouraría Xeral da Seguridade Social.
4. Poderán ser persoas destinatarias finais do programa regulado nesta orde as sinaladas nas letras a), b) e c) do parágrafo 1 deste artigo que, estando empregadas mediante un contrato de carácter indefinido, requiran o desenvolvemento das accións de emprego con apoio previstas no artigo 3º desta orde, como consecuencia dunha alteración das condicións da prestación do seu traballo ou do seu contorno laboral que produzan agudos problemas de adaptación que ameacen a continuidade da súa actividade produtiva.
Artigo 5º.-Promotores de proxectos de emprego con apoio e entidades beneficiarias das subvencións.
Poderán promover proxectos de emprego con apoio e seren beneficiarias das correspondentes subvencións reguladas nesta orde, as seguintes entidades:
1. As asociacións, fundacións e outras entidades sen ánimo de lucro que subscriban o correspondente convenio de colaboración coa empresa que vai contratar os traballadores con discapacidade aos que se lles vai prestar o emprego con apoio e que cumpran os seguintes requisitos:
a) Ter por obxecto social, entre outros, a inserción laboral ou a creación de emprego a favor de persoas con discapacidade.
b) Contar no seu cadro de persoal con preparadores laborais especializados que cumpran os requisitos establecidos no artigo 8º ou comprometerse a incorporalos, así como dispoñer dos recursos materiais necesarios que garantan un desenvolvemento idóneo dos programas de emprego con apoio.
c) Ter experiencia acreditada no desenvolvemento de programas de integración laboral de persoas con discapacidade.
d) Desenvolver as actividades de emprego con apoio de modo gratuíto, sen que caiba o cobramento ou a percepción de ningún tipo de cantidade ou tarifa a traballadores ou empresarios.
2. Os centros especiais de emprego, cualificados e inscritos como tales no rexistro correspondente, que subscriban un convenio de colaboración coa empresa que vai contratar traballadores con discapacidade procedentes do cadro de persoal do mesmo centro ou doutros centros especiais de emprego. Estes centros especiais de emprego deberán cumprir, ademais, os seguintes requisitos:
a) Contar no seu cadro de persoal con preparadores laborais especializados que cumpran os requisitos establecidos no artigo 8º ou comprometerse a incorporalos, así como dispoñer dos recursos materiais necesarios que garantan un desenvolvemento idóneo dos programas de emprego con apoio.
b) Desenvolver as actividades de emprego con apoio de modo gratuíto, sen que caiba o cobramento ou a percepción de ningún tipo de cantidade ou tarifa a traballadores ou empresarios.
3. As empresas do mercado ordinario de traballo, incluídos os traballadores autónomos, que contraten os traballadores con discapacidade beneficiarios das devanditas accións, sempre que conten no seu cadro de persoal con preparadores laborais especializados que cumpran os requisitos establecidos no artigo 8º ou se comprometan a incorporalos, e que dispoñan dos recursos materiais necesarios que garantan un desenvolvemento idóneo dos programas de emprego con apoio.
4. Non poderán obter a condición de beneficiario das subvencións reguladas nesta orde as persoas ou entidades nas cales concorra algunha das circunstancias sinaladas nos números 2º e 3º do artigo 10º da Lei 9/2007, do 13 de xuño, de subvencións de Galicia.
Artigo 6º.-Requisitos e duración dos proxectos de emprego con apoio.
1. Os proxectos de emprego con apoio deberán facer constar, polo menos, os seguintes extremos:
a) Identificación da empresa que vai contratar os traballadores con discapacidade que van recibir apoio, así como o seu compromiso de contratación dos devanditos traballadores.
b) Identificación da entidade promotora que vai levar a cabo as accións de emprego con apoio a través dos preparadores laborais que ten contratados ou que vai contratar, en cuxo caso deberá expresar o seu compromiso de contratación.
c) Número de traballadores con discapacidade que van recibir as accións de emprego con apoio, con indicación do tipo de discapacidade e grao de minusvalidez, tipo e duración de contrato que se lles vai formalizar e do centro ou centros de traballo en que van efectuar a prestación laboral, así como a descrición de cada un dos postos de traballo.
d) Relación dos preparadores laborais que van prestar o apoio aos traballadores con discapacidade con indicación do tipo e duración do contrato de traballo formalizado, ou que van formalizar coa entidade promotora do emprego con apoio.
e) Descrición detallada das accións de emprego con apoio que cada preparador vai prestar a cada un dos traballadores con discapacidade que lle corresponda atender, especificando a duración das devanditas accións e a distribución temporal prevista nelas.
f) Nomeamento, por parte da empresa que vai contratar os traballadores con discapacidade que van recibir apoio, entre o seu persoal, da figura do coordinador/a do proxecto con apoio, que desenvolverá accións para facilitar as relacións entre as persoas con discapacidade, os preparadores laborais, e o persoal da empresa, así como o seguimento e avaliación por parte da empresa.
g) Convenio ou convenios de colaboración a que se refire o artigo 7º, no caso de que a entidade promotora sexa distinta da empresa que contrata os traballadores con discapacidade.
2. As accións de emprego con apoio desenvolveranse no marco de proxectos de emprego con apoio que, para os efectos desta orde, terán unha duración entre seis meses e un ano, prorrogable ata outro ano máis.
Non obstante, no caso de traballadores co tipo de discapacidade e grao de minusvalidez establecido no artigo 4.1º a), o prazo máximo de dous anos poderá ampliarse ata seis meses máis, sempre e cando se detecten situacións de especial dificultade que exixan necesidades específicas de apoio.
3. As accións de emprego con apoio que teñan por persoas destinatarias finais as recollidas no suposto sinalado no artigo 4º. 4 desta orde poderán desenvolverse en proxectos de emprego con apoio cunha duración entre un e seis meses.
Artigo 7º.-Convenio de colaboración entre a entidade promotora do emprego con apoio e a empresa empregadora.
As entidades promotoras de emprego con apoio sinaladas nos números 1º e 2º do artigo 5, deberán subscribir un convenio de colaboración coa empresa que vaia contratar o traballador ou traballadores con discapacidade destinatarios do emprego con apoio, co seguinte contido mínimo:
1. Identificación de ambas as dúas partes, facendo constar a denominación social, domicilio e o número de identificación fiscal.
2. Compromiso da entidade promotora de levar a cabo todas as accións de adaptación ao posto de traballo de cada traballador con discapacidade incluídas no proxecto de emprego con apoio, para o cal a empresa tamén deberá comprometerse a permitir e facilitar a tarefa do preparador laboral e favorecer os apoios internos ao longo do proceso de inserción.
3. Compromiso de ambas as dúas partes de que as accións de emprego con apoio se prestarán de forma gratuíta.
Artigo 8º.-Preparadores laborais.
1. As accións de emprego con apoio serán levadas a cabo por preparadores laborais, os cales deberán estar en posesión dunha titulación mínima de formación profesional de grao medio ou equivalente e acreditar unha experiencia previa de polo menos un ano en actividades de integración laboral de persoas con discapacidade que os capacite para a realización das funcións propias do seu posto.
2. O tempo de atención a cada traballador con discapacidade non poderá ser inferior á porcentaxe da xornada de traballo do dito traballador que se relaciona a continuación:
a) Un terzo, no caso de traballadores con parálise cerebral, con enfermidade mental ou con discapacidade intelectual, cun grao de minusvalidez recoñecido igual ou superior ao 65%.
b) Un quinto, no caso de traballadores con parálise cerebral, con enfermidade mental ou con discapacidade intelectual, cun grao de minusvalidez recoñecido igual ou superior ao 33% e inferior ao 65%.
c) Un oitavo, no caso de traballadores con discapacidade física ou sensorial cun grao de minusvalidez recoñecido igual ou superior ao 65%.
d) Un oitavo, no caso de persoas xordas e con discapacidade auditiva, cun grao de minusvalidez recoñecido igual ou superior ao 33%.
Cando un mesmo preparador laboral preste atención a máis dun traballador con discapacidade, o tempo de atención conxunto será a suma dos tempos de atención de cada un dos ditos traballadores. En ningún caso un preparador laboral poderá atender simultaneamente a máis de 3, 5 ou 8 traballadores con discapacidade dos grupos a), b), c) e d) antes sinalados, respectivamente, ou os equivalentes cando os traballadores atendidos pertenzan a distintos grupos.
Capítulo II
Subvencións do programa de emprego con apoio
Artigo 9º.-Subvencións aos promotores de proxectos de emprego con apoio.
1. As subvencións establecidas neste artigo destinaranse a financiar custos laborais e de Seguridade Social que se xeren durante o período de desenvolvemento do proxecto de emprego con apoio, derivados da contratación dos preparadores laborais a que se refire o artigo anterior, polas entidades promotoras de emprego con apoio sinaladas no artigo 5º. A devandita contratación poderase realizar tanto durante o desenvolvemento do proxecto como con anterioridade ao seu inicio.
2. A contía das devanditas subvencións establécese en función do número de traballadores co tipo de discapacidade e grao de minusvalidez indicados no artigo 8.º2 destinatarios das accións de emprego con apoio, contratados para prestar servizos en centros de traballo radicados na Comunidade Autónoma de Galicia, correspondendo:
a) 6.600 euros anuais por cada traballador/a incluído/a na alínea a).
b) 4.000 euros anuais por cada traballador/a incluído/a na alínea b).
c) 2.500 euros anuais por cada traballador/a incluído/a nas alíneas c) e d).
Estas subvencións reduciranse proporcionalmente en función da duración do contrato de cada traballador con discapacidade así como en función da súa xornada no suposto de que o contrato sexa a tempo parcial.
3. Estas subvencións concederanse por períodos máximos dun ano, prorrogables nos termos establecidos no artigo 6º.2, logo da solicitude por parte de entidades interesadas indicadas no artigo 5º, tramitada de acordo co procedemento establecido na correspondente orde anual de convocatoria.
Para o cálculo das subvencións dos proxectos de emprego con apoio terase en conta unicamente o período en que cada traballador con discapacidade permaneza contratado e recibindo apoio durante o desenvolvemento do proxecto.
4. Non se poderán outorgar subvencións conforme o previsto nesta orde referidas a un mesmo traballador con discapacidade, aínda que correspondan a distintos proxectos de emprego con apoio, por tempo superior a dous anos ou, no suposto de traballadores co tipo de discapacidade e grao de minusvalidez establecido no artigo 4.1º a), e se detecten situacións de especial dificultade que exixan necesidades específicas de apoio, por tempo superior a trinta meses, agás no suposto previsto no artigo 6º.3 desta orde.
5. Serán subvencionables os custos salariais e da Seguridade Social por conta da empresa correspondentes ás mensualidades desde outubro de 2008 ata setembro de 2009, ambas inclusive.
A contía da subvención en ningún caso poderá exceder o fixado no convenio colectivo de aplicación.
6. No suposto das entidades promotoras de proxectos de emprego con apoio sinaladas nos números 1 e 2 do artigo 5º, cando un mesmo preparador ou preparadora laboral teña que prestar apoios a persoas con discapacidade en centros de traballo ou empresas de distintos concellos, poderá concederse unha subvención en concepto de custos de desprazamento nunha contía de 2.500 euros por entidade, ou a parte proporcional que corresponda por períodos inferiores ao ano en que se presten os apoios.
Artigo 10º.-Subvencións para o fomento de novos proxectos de emprego con apoio.
1. Coa finalidade de apoiar a posta en marcha de novos proxectos de emprego con apoio na Comunidade Autónoma de Galicia, subvenciónanse as federacións de asociacións de persoas con discapacidade, as confederacións destas e as persoas xurídicas de interese social sen ánimo de lucro que integren a asociacións de persoas con discapacidade e centros especiais de emprego, para o desenvolvemento de plans de prospección laboral e dos apoios ás persoas con discapacidade no proceso de formación práctica na empresa previa á contratación.
2. O desenvolvemento do plan de prospección de emprego con apoio incluirá actuacións de promoción, difusión, asesoramento, busca activa, selección, entrevista, consulta e información aos potenciais empregadores dos traballadores e traballadoras con discapacidade cuxa inserción laboral se persegue mediante os proxectos de emprego con apoio.
A subvención destinarase a financiar os custos laborais e de Seguridade Social de dous prospectores ou prospectoras de emprego con apoio por entidade e cunha duración máxima anual de catro meses. A subvención incrementarase nunha contía de 375 euros por prospector/a e mes para financiar os custos de desprazamento.
3. Subvencionarase os custos laborais e de Seguridade Social derivados da contratación dos preparadores ou preparadoras laborais no proceso de formación práctica na empresa previa á contratación das persoas con discapacidade inscritas no Servizo Público de Emprego como demandantes de emprego non ocupadas, que se atopen en algún dos supostos que se describen nas letras a), b) e c) do parágrafo 1 do artigo 4º desta orde.
O período de formación poderá variar en función da dificultade do posto e das características concretas das persoas con discapacidade participantes e terá unha duración máxima dun mes e cunha xornada de ata catro horas diarias.
A contía da subvención será proporcional ao período en que cada traballador ou traballadora con discapacidade estea recibindo apoio durante o desenvolvemento da formación práctica na empresa previa á contratación e ao número de traballadores ou traballadoras con discapacidade atendidos/as, sen que o importe máximo da subvención por cada traballador ou traballadora con discapacidade poida ser superior a un cuarto dos custos do preparador ou preparadora laboral.
Estas prácticas non supoñerán en ningún caso a existencia de relación laboral entre as persoas con discapacidade e as empresas ou organismos da Administración.
4. Os prospectores ou prospectoras de emprego con apoio e os preparadores ou preparadoras laborais que presten o apoio no período de formación práctica na empresa previa á contratación deberán estar en posesión dunha titulación mínima de formación profesional de grao medio ou equivalente e acreditar unha experiencia previa de polo menos un ano en actividades de integración laboral de persoas con discapacidade que os capacite para a realización das funcións propias do seu posto.
5. Serán subvencionables os custos salariais e da Seguridade Social a cargo da empresa correspondentes ás mensualidades desde outubro de 2008 ata setembro de 2009, ambas inclusive.
A contía das subvencións establecidas neste artigo en ningún caso poderá exceder o fixado no convenio colectivo de aplicación.
Capítulo III
Competencia e procedemento
Artigo 11º.-Competencia.
A competencia para coñecer e resolver as solicitudes de subvencións previstas nesta orde, por delegación da persoa titular da Consellería de Traballo e Benestar, corresponderalle á persoa titular da Dirección Xeral de Promoción do Emprego.
Artigo 12º.-Solicitudes e prazo.
1. As solicitudes de subvencións dirixiranse ao órgano competente para resolver, e presentaranse no rexistro xeral da Consellería de Traballo e Benestar, dirixidas ao director ou directora xeral de Promoción do Emprego (edificio administrativo San Lázaro, s/n, Santiago de Compostela, 15781 A Coruña), ou por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o derradeiro do mes.
3. As solicitudes e os anexos deste programa están dispoñibles na páxina web da Consellería de Traballo e Benestar: http//traballo.xunta.es
Artigo 13º.-Autorizacións.
1. A presentación da solicitude de subvención polo interesado comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a consellería competente en materia de facenda da Xunta de Galicia, segundo o establecido no artigo 20º da Lei 9/2007, do 13 de xuño, de subvencións de Galicia.
Non obstante, a entidade solicitante poderá denegar expresamente o consentimento; daquela, deberá entregar a certificación de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha outra débeda coa Administración pública da comunidade autónoma.
Conforme o previsto no artigo 11 do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, no caso de que a entidade solicitante sexa unha institución sen ánimo de lucro, a obriga de presentar a devandita certificación poderá ser substituída pola declaración responsable da entidade solicitante de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha outra débeda coa Administración pública da comunidade autónoma.
2. Mediante a presentación da solicitude de subvención, o interesado presta expresamente o seu consentimento á Consellería de Traballo e Benestar para incluír e facer públicos os datos relevantes referidos ás axudas e subvencións recibidas, así como ás sancións impostas, nos rexistros públicos de axudas, subvencións e convenios e de sancións administrativas, regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006 (DOG nº 153, do 9 de agosto). Os dereitos de acceso, rectificación, cancelación e oposición de datos de carácter persoal poderán exercerse ante o CIXTEC como órgano responsable dos ficheiros, con domicilio na rúa Domingo Fontán, 9-15702 Santiago de Compostela, de conformidade coas prescricións da Lei orgánica 15/1999, do 13 de decembro, de protección de datos de carácter persoal.
3. Coa presentación da solicitude de subvención a entidade interesada autoriza expresamente a Consellería de Traballo e Benestar para que publique as subvencións concedidas ao abeiro desta orde no Diario Oficial de Galicia, con expresión da convocatoria, o programa e crédito orzamentario a que se imputan, a entidade beneficiaria, a cantidade concedida e a finalidade da subvención. Igualmente, farano na correspondente páxina web oficial, nos termos previstos no artigo 13.4º da Lei 4/2006, do 30 de xuño, de transparencia e de boas prácticas na Administración pública galega.
Artigo 14º.-Documentación.
As solicitudes deberán presentarse nos modelos normalizados que figuran como anexos numéricos a esta orde e deberán ir acompañadas do orixinal ou copia compulsada da seguinte documentación:
1. Documentación común:
a) Se a persoa solicitante é persoa física, DNI, e se é persoa xurídica, DNI e poder suficiente da persoa representante para actuar en nome da entidade e CIF da empresa.
b) Documento constitutivo da entidade promotora do proxecto de emprego con apoio e as súas posibles modificacións, xunto cos estatutos sociais.
c) Documentos acreditativos da inscrición da entidade no rexistro correspondente.
d) Memoria que permita valorar a competencia, experiencia e capacidade da entidade promotora, con indicación dos recursos materiais de que dispoñen para desenvolver as actuacións polas que se solicita subvención.
e) Curriculum vitae dos preparadores ou preparadoras laborais e/ou prospectores ou prospectoras, suficientemente acreditado da súa formación e experiencia profesional para a realización das accións de emprego con apoio. No caso de ter formalizada a contratación, contratos de traballo e documentos de alta na Seguridade Social.
f) Orzamento de gastos relativos aos custos salariais e de Seguridade Social por conta da entidade promotora dos preparadores laborais, en función da duración do apoio e da xornada realizada, e/ou dos prospectores ou prospectoras de emprego con apoio, referido ao período polo que se solicita a subvención, xunto con copia das nóminas, e documento de transferencia bancaria que xustifique o pagamento destas, correspondentes ás mensualidades xa aboadas na data da solicitude.
g) Fotocopia compulsada dos documentos TC-1 e TC-2 correspondentes aos meses polos que se solicita a subvención xa ingresados, conforme as normas da Seguridade Social, na data da solicitude.
h) Declaración comprensiva do conxunto de todas as solicitudes efectuadas ou concedidas, para o mesmo proxecto ou actividade, das administracións públicas competentes ou outros entes públicos ou, de ser o caso, unha declaración de que non solicitou nin percibiu outras axudas ou subvencións, segundo o modelo do anexo VI.
i) Ficha de solicitude de transferencia bancaria e certificación da entidade financeira acreditativa de que quen solicita é titular da conta, segundo o modelo do anexo VII.
j) Documentación acreditativa de se encontraren ao día das súas obrigas tributarias -estatais e autonómicas- e coa Seguridade Social e de que non teñen pendente de pagamento ningunha outra débeda coa Administración da comunidade autónoma, unicamente no suposto de que quen solicita denegase expresamente a autorización ao órgano concedente para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
No caso de que a entidade solicitante sexa unha institución sen ánimo de lucro, declaración responsable da entidade solicitante de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha outra débeda coa Administración pública da comunidade autónoma.
k) Declaración responsable, entre outros extremos, de non estar incursos nas prohibicións para obter a condición de beneficiario previstas no artigo 10 da Lei 9/2007, do 13 de xuño, de subvencións de Galicia, segundo o modelo do anexo VIII.
2. Documentación específica para a subvención aos promotores de proxectos de emprego con apoio:
a) Copia do proxecto de emprego con apoio, que incluirá as accións que se vaian desenvolver, segundo o previsto no artigo 3º desta orde, así como os requisitos e duración, establecidos no artigo 6º desta orde, e recollerá os obxectivos, recursos, orzamento, fases de implantación e sistemas de avaliación dos resultados.
b) Relación nominal dos traballadores e das traballadoras con discapacidade que van recibir as accións de emprego con apoio, con indicación do tipo de discapacidade e grao de minusvalidez, tipo, duración e xornada do contrato que se lles vai formalizar e do centro ou centros de traballo en que van efectuar a prestación laboral, segundo o modelo do anexo III.
c) No caso de ter formalizada a contratación, contratos de traballo e documentos de alta na Seguridade Social dos traballadores e traballadoras con discapacidade.
d) Descrición de cada un dos postos de traballo que van ocupar os traballadores ou traballadoras con discapacidade, segundo o modelo do anexo IV, ou aqueloutro que respectando o contido mínimo, queira presentar a persoa ou entidade solicitante.
e) Relación nominal dos preparadores e preparadoras laborais que van prestar o apoio aos traballadores con discapacidade con indicación do tipo, duración e xornada do contrato de traballo formalizado, ou que van formalizar coa entidade promotora do emprego con apoio, caso en que deberá expresar o seu compromiso de contratación, segundo o modelo anexo V.
f) Descrición detallada das accións de emprego con apoio que cada preparador ou preparadora vai prestar a cada un dos traballadores con discapacidade que lle corresponda atender, especificando a duración das devanditas accións e a súa distribución temporal prevista.
g) De ser o caso, acreditación das circunstancias que requiran a prestación das accións de emprego con apoio ás persoas con discapacidade no suposto dunha alteración das condicións da prestación do seu traballo, ou do seu contorno laboral, que produzan agudos problemas de adaptación que ameacen a continuidade da súa actividade produtiva.
3. Documentación específica para a subvención para o desenvolvemento de plans de prospección de emprego con apoio:
a) Plan de prospección laboral de emprego con apoio asinado pola persoa que posúa a representación da entidade solicitante, e que incluirá as accións que se desenvolverán, ámbito xeográfico e temporal de actuación, orzamento, recursos materiais e persoais, obxectivos cuantitativos e cualitativos e indicadores de seguimento.
b) Relación nominal dos prospectores ou prospectoras de emprego con apoio que van desenvolver o plan de prospección laboral de emprego con apoio, con indicación do tipo, duración e xornada do contrato de traballo formalizado, ou que van formalizar coa entidade promotora, caso en que deberá expresar o seu compromiso de contratación (segundo o modelo anexo V).
4. Documentación específica para a subvención no proceso de formación práctica na empresa previa á contratación:
a) Relación nominal dos traballadores e traballadoras con discapacidade que van recibir a formación previa na empresa, con indicación do tipo de discapacidade e grao de minusvalidez, duración e xornada da formación e do centro ou centros de traballo en que se vai efectuar (segundo o modelo do anexo III).
b) Descrición de cada un dos postos de traballo que van ocupar os traballadores ou traballadoras con discapacidade nas prácticas non laborais, segundo o modelo do anexo IV, ou aqueloutro que, respectando o contido mínimo, queira presentar a entidade solicitante.
c) Convenio asinado entre a entidade promotora e a empresa en que se realizarán as prácticas non laborais, en que constarán as datas, lugar de realización, horario e duración destas.
d) Sistema de titorías para o seu seguimento e avaliación.
e) Relación nominal dos preparadores ou preparadoras laborais que van prestar o apoio aos traballadores ou traballadoras con discapacidade no período de formación previa na empresa, con indicación do tipo, duración e xornada do contrato de traballo formalizado, ou que van formalizar coa entidade promotora, caso en que deberá expresar o seu compromiso de contratación, segundo o modelo anexo V.
5. As solicitudes dos interesados acompañarán os documentos sinalados nos números anteriores, salvo que os documentos exixidos xa estivesen en poder de calquera órgano da administración actuante; neste caso, o solicitante poderá acollerse ao establecido na letra f) do artigo 35 da Lei 30/1992, do 26 de novembro, do réxime xurídico das administracións públicas e do procedemento administrativo común, sempre que se faga constar a data e o órgano ou dependencia en que foron presentados ou, se é o caso, emitidos e cando non transcorresen máis de cinco anos desde a finalización do procedemento a que correspondan.
Nos supostos de imposibilidade material de obter o documento, o órgano competente poderá requirirlle ao solicitante a súa presentación con anterioridade á formulación da proposta de resolución.
Artigo 15º.-Instrución, tramitación e procedemento de concesión.
1. Se a solicitude non estivese debidamente cuberta ou non se achegase a documentación exixida, a unidade administrativa encargada da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirá a entidade interesada para que, nun prazo máximo e improrrogable de 10 días, emende a falta ou presente os documentos preceptivos coa advertencia de que, se así non o fixese, se considerará que desistiu da súa petición, logo de resolución, que deberá ser ditada nos termos previstos no artigo 42 da antedita lei.
2. O procedemento de concesión das subvencións recollidas nesta orde tramitarase en réxime de concorrencia competitiva, nos termos establecidos no artigo 19.1º da Lei 9/2007, do 13 de xuño, de subvencións de Galicia.
3. O órgano instrutor dos expedientes será o Servizo de Apoio aos Emprendedores e á Integración Laboral das Persoas con Discapacidade da Subdirección Xeral de Apoio á Contratación, aos Emprendedores e ao Traballo Autónomo, que realizará as actuacións necesarias para determinar o coñecemento e comprobación dos datos en virtude dos cales se debe formular a proposta de resolución.
4. O órgano competente para emitir o informe de avaliación será a comisión de avaliación que terá a seguinte composición:
Presidencia: a persoa titular da Subdirección Xeral de Apoio á Contratación, aos Emprendedores e ao Traballo Autónomo.
Vogais: a persoa titular da xefatura do Servizo de Apoio aos Emprendedores e á Integración Laboral das Persoas con Discapacidade e unha funcionaria ou funcionario do servizo, que actuará como secretaria ou secretario.
5. A valoración das solicitudes presentadas efectuarase de acordo cos criterios e coa ponderación seguinte:
Subvencións aos promotores de proxecto de emprego con apoio:
a) Calidade do proxecto presentado: obxectivos, recursos técnicos, metodoloxía, tipoloxía dos apoios. Ata 25 puntos.
b) Porcentaxe de traballadores e traballadoras co tipo de discapacidade e grao de minusvalidez descritos no artigo 4.1º a) desta orde. Ata 25 puntos.
c) Número de traballadores e traballadoras con discapacidade contratados no marco do proxecto con apoio. Ata 20 puntos.
d) Integración da dimensión de igualdade de oportunidades entre mulleres e homes no destino das subvencións, nas persoas destinatarias finais e nas accións do proxecto de emprego con apoio. Ata 15 puntos.
e) Resultados cuantitativos e cualitativos de proxectos de emprego con apoio na convocatoria do ano anterior da mesma entidade promotora. Ata 10 puntos.
f) Emprego da lingua galega na elaboración e na realización do proxecto de emprego con apoio. Ata 5 puntos.
Subvencións para o fomento de novos proxectos de emprego con apoio:
a) Calidade do plan de prospección de emprego con apoio presentado: obxectivos, accións para desenvolver, recursos materiais e persoais, metodoloxía. Ata 20 puntos.
b) Ámbito territorial de actuación do plan de prospección: autonómico 20 puntos, provincial 10 puntos, e superior a municipal 5 puntos.
c) Proceso de formación práctica na empresa previa á contratación: número de traballadores e traballadoras con discapacidade participantes, ata 15 puntos; porcentaxe de persoas co tipo de discapacidade e grao de minusvalidez descritos no artigo 4º.1 a) desta orde, ata 15 puntos; calidade da formación desde o punto de vista da adecuación da discapacidade ao emprego na empresa, ata 5 puntos; perspectivas de emprego das persoas participantes, ata 5 puntos. Máximo ata 40 puntos.
d) Resultados cuantitativos e cualitativos de proxectos de emprego con apoio na convocatoria do ano anterior da mesma entidade promotora. Ata 10 puntos.
e) Integración da dimensión de igualdade de oportunidades entre mulleres e homes no destino das subvencións, nas persoas destinatarias finais e nas accións que desenvolverán. Ata 5 puntos.
f) Emprego da lingua galega na elaboración e na realización do proxecto de emprego con apoio. Ata 5 puntos.
6. Non obstante, non será necesario fixar unha orde de prelación entre as solicitudes presentadas que reúnan os requisitos establecidos, para o caso de que o crédito consignado nesta convocatoria fose suficiente atendendo ao número de solicitudes, unha vez finalizado o prazo de presentación, conforme o previsto no artigo 55º do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
7. O órgano instrutor elevaralle o informe da comisión de avaliación xunto coa proposta de concesión ao órgano de resolución.
En calquera caso, a concesión das subvencións estará condicionada á existencia de dispoñibilidades orzamentarias para o dito fin segundo o consignado anualmente na correspondente orde de convocatoria.
Artigo 16º.-Resolución e recursos.
1. Logo da fiscalización pola respectiva intervención da proposta emitida polo órgano instrutor, as resolucións serán ditadas pola persoa titular da Dirección Xeral de Promoción do Emprego, por delegación da persoa titular da Consellería de Traballo e Benestar e deberán serlles notificadas aos interesados. As resolucións, concesorias ou denegatorias, deberán ser sempre motivadas.
2. O prazo para resolver e notificar a resolución será de tres meses, que se computarán a partir da conclusión do prazo de presentación de solicitudes. Transcorrido o dito prazo sen que se ditase resolución expresa, entenderase desestimada a solicitude, de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, do réxime xurídico das administracións públicas e do procedemento administrativo común.
3. Notificada a resolución polo órgano competente, os interesados propostos como beneficiarios disporán dun prazo de dez días para a súa aceptación; transcorrido este sen se producir manifestación expresa, entenderase tacitamente aceptada.
4. As resolucións que se diten neste procedemento esgotan a vía administrativa, e contra elas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 17º.-Pagamento e xustificación.
1. O pagamento da subvención quedará condicionado á presentación do orixinal ou copia compulsada, da documentación que se exixa de forma expresa na resolución de concesión xustificativa da realización da actividade para a que se concedeu a subvención.
2. As entidades beneficiarias deberán presentar a documentación xustificativa para o pagamento, no prazo sinalado na resolución de concesión, ou de ser o caso, ata o 15 de novembro de 2009.
3. Poderán realizarse pagamentos á conta da subvención concedida, que supoñan a realización de pagamentos fraccionados que responderán ao ritmo de execución das accións subvencionadas, e aboaranse pola contía equivalente á xustificación presentada. O importe conxunto dos pagamentos á conta e dos pagamentos anticipados que, se é o caso, se concedesen non poderá ser superior a unha porcentaxe do 80 por cento da subvención concedida.
Para realizar pagamentos á conta o beneficiario estará obrigado á constitución de garantías segundo o disposto no artigo 67º do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
Non obstante, conforme o previsto no artigo 65.4º do devandito regulamento, quedan exonerados da constitución de garantía:
-As entidades sen ánimo de lucro.
-Os beneficiarios das subvencións concedidas cuxos pagamentos á conta non superen os 18.000 euros.
Para os efectos de proceder ao pagamento fraccionado, a entidade beneficiaria deberá presentar, referida ás mensualidades polas que se solicita, a seguinte documentación:
a) Orzamento de gastos relativos aos custos salariais e de Seguridade Social dos preparadores ou preparadoras laborais e/ou dos prospectores ou das prospectoras de emprego con apoio polos que se concedeu a subvención, xunto con copia das nóminas, e documento de transferencia bancaria que xustifique o pagamento destas.
b) Fotocopia compulsada dos documentos TC-1 e TC-2.
c) Relación nominal dos traballadores con discapacidade que recibiron as accións de emprego con apoio ou a formación práctica na empresa previa á contratación: certificación da permanencia ou variacións deste persoal no período, mediante o modelo anexo III desta orde.
Para o suposto de proxectos de emprego con apoio en que se realicen novas contratacións, contratos de traballo, certificacións de minusvalídez e descricións do posto de traballo.
d) Declaración complementaria do establecido no artigo 14.1º, letra h) desta orde, do conxunto das axudas solicitadas, tanto das aprobadas ou concedidas como das pendentes de resolución para o mesmo proxecto, das distintas administracións públicas competentes ou outros entes públicos, ou, de ser o caso, que non solicitou nin percibiu outras axudas ou subvencións, segundo modelo anexo VI.
4. Para efectuar o primeiro pagamento fraccionado, no caso de non terse presentado coa solicitude, a entidade beneficiaria deberá presentar, ademais da documentación sinalada no número anterior, unha certificación do inicio das accións, os contratos e documentos de alta na Seguridade Social dos preparadores e preparadoras laborais e/ou dos prospectores e prospectoras de emprego con apoio e dos traballadores e traballadoras con discapacidade contratados no proxecto de emprego con apoio.
5. O pagamento final da subvención concedida realizarase unha vez presentada a documentación relacionada nos números anteriores, referida a todo o período subvencionado, xunto coa seguinte documentación:
a) Memoria xustificativa do cumprimento dos obxectivos previstos no proxecto de emprego con apoio no plan de prospección laboral de emprego con apoio, ou no proceso de formación práctica na empresa previa á contratación, e a avaliación dos seus resultados.
b) Descrición detallada das accións de emprego con apoio que cada preparador prestou a cada un dos traballadores con discapacidade que lle correspondeu atender, especificando a duración das ditas accións e a distribución temporal destas.
6. Non poderá realizarse en ningún caso o pagamento da subvención mentres o beneficiario non se atope ao día no cumprimento das súas obrigas tributarias e fronte á Seguridade Social e non teña pendente de pagamento ningunha outra débeda coa Administración pública da comunidade autónoma ou sexa debedor por resolución de procedencia de reintegro.
7. Se da documentación presentada pola entidade beneficiaria quedase xustificada unha contía inferior de subvención á inicialmente concedida, emitirase a correspondente resolución revogatoria.
Artigo 18º.-Pagamentos anticipados.
No suposto das entidades beneficiarias do artigo 5.1º e 10.1º desta orde poderán realizarse pagamentos anticipados que suporán entregas de fondos con carácter previo á xustificación, como financiamento necesario para levar a cabo as actuacións inherentes á subvención, no momento en que a entidade subvencionada presente unha certificación do inicio das accións, os contratos e documentos de alta na Seguridade Social dos preparadores laborais e dos traballadores con discapacidade.
Cando o importe da subvención non supere os 18.000 euros poderán concederse pagamentos anticipados de ata un 80% da subvención concedida. Cando o importe da subvención concedida supere os 18.000 euros poderán concederse, ademais, pagamentos anticipados dun 10 por cento adicional sobre o importe que exceda os 18.000 euros.
Estas entidades beneficiarias quedan exoneradas da constitución de garantía conforme co disposto no artigo 65.4º letra f) do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
Capítulo IV
Obrigas, compatibilidade das axudas, seguimento e control
Artigo 19º.-Obrigas das entidades beneficiarias.
1. Son obrigas dos beneficiarios das subvencións:
a) Realizar a actividade que fundamente a concesión da subvención.
b) Xustificar ante o órgano concedente o cumprimento dos requisitos e das condicións, así como a realización da actividade e o cumprimento da finalidade que determinen a concesión da subvención.
c) Someterse ás actuacións de comprobación, que efectuará a Consellería de Traballo e Benestar, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos coma estatais ou comunitarios, para o que se achegará canta información lle sexa requirida no exercicio das actuacións anteriores.
d) Comunicar ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan axiña como se coñeza e, en todo caso, con anterioridade á xustificación da aplicación dada aos fondos percibidos.
e) Estar ao día das súas obrigas tributarias estatais e autonómicas e da Seguridade Social, así como non ter pendente de pagamento ningunha outra débeda, por ningún concepto, coa Administración pública da comunidade autónoma, con anterioridade a ditarse a proposta de resolución de concesión e realizar a proposta de pagamento da subvención.
f) Dispoñer dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, coa finalidade de garantir o axeitado exercicio das facultades de comprobación e control.
g) Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control.
h) Adoptar as medidas axeitadas de difusión para dar publicidade ao financiamento público das actuacións subvencionadas pola Consellería de Traballo e Benestar.
i) Manter os postos de traballo dos preparadores laborais polo período subvencionado. Cando se produza unha baixa dun/a preparador/a laboral deberá ser comunicada pola entidade beneficiaria á Dirección Xeral de Promoción do Emprego da Consellería de Traballo e Benestar, dentro dos quince días seguintes. A substitución do preparador/a laboral deberá realizala outro profesional que reúna os mesmos requisitos exixidos para a concesión da subvención e terá que realizarse no prazo dun mes desde a data da baixa.
Una vez realizada a substitución deberá ser comunicada pola entidade beneficiaria á Dirección Xeral de Promoción do Emprego da Consellería de Traballo e Benestar, dentro dos quince días seguintes, achegando a seguinte documentación:
-Curriculum vitae do preparador laboral, suficientemente acreditado, da súa formación e experiencia profesional para a realización das accións de emprego con apoio, xunto co contrato de traballo e documento de alta na Seguridade Social.
-Descrición detallada das accións de emprego con apoio que o preparador laboral vai prestar a cada un dos traballadores con discapacidade que lle corresponda atender, especificando a duración das ditas accións e a distribución temporal prevista destas.
j) Proceder ao reintegro dos fondos percibidos nos supostos previstos no artigo 33 da Lei 9/2007, do 13 de xuño, de subvencións de Galicia.
2. As entidades beneficiarias da subvención para a realización dos procesos de formación práctica na empresa deberán comunicar o inicio das prácticas á Dirección Xeral de Promoción do Emprego da Consellería de Traballo e Benestar, con dez días naturais de antelación á data prevista para a súa realización. Xunto coa comunicación achegarase a seguinte documentación:
a) Documento que acredite a contratación dunha póliza de responsabilidade civil para facer fronte aos riscos que para os bens e as persoas poidan derivar da realización das prácticas non laborais na empresa. Esta póliza deberá incluír os riscos do traxecto ao lugar de realización das prácticas.
b) Escrito de comunicación da entidade promotora á Inspección de Traballo e de Seguridade Social, en que se incluirá unha relación das persoas con discapacidade que van realizar as prácticas non laborais, a identificación da/s empresas en que van realizar as prácticas, localidades, datas e horario de realización.
Unha vez comunicadas as prácticas, as entidades deberán poñer en coñecemento da Dirección Xeral de Promoción do Emprego da Consellería de Traballo e Benestar calquera incidencia que se produza no seu desenvolvemento.
Artigo 20º.-Modificación da resolución de concesión.
Toda alteración das condicións tidas en conta para a concesión das subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 21º.-Revogación e reintegro.
Procederá a revogación das subvencións e axudas, así como o reintegro total ou parcial das cantidades percibidas e a exixencia do xuro de demora correspondente desde o momento do pagamento da subvención ata a data en que se acorde a procedencia do reintegro, nos casos previstos no artigo 33 da Lei 9/2007, do 13 de xuño, de subvencións de Galicia.
Será causa de reintegro total das subvencións percibidas pola contratación do preparador/ laboral ou prospector/a de emprego con apoio o seu despedimento declarado ou recoñecido improcedente.
A obriga de reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 22º.-Incompatibilidade e concorrencia de axudas.
As subvencións reguladas neste programa serán compatibles con outras axudas, subvencións, ingresos ou recursos para a mesma finalidade, procedentes de calquera outra administración ou de entes públicos ou privados, nacionais, da Unión Europea ou de organismos internacionais.
O importe das subvencións en ningún caso poderá ser de tal contía que, illadamente ou en concorrencia con outras subvencións, axudas, ingresos ou recursos, concedidos por outras administracións ou entes públicos ou privados, nacionais, da Unión Europea ou de organismos internacionais, supere os custos laborais e de Seguridade Social por conta da empresa, correspondentes á contratación dos preparadores laborais durante o desenvolvemento do proxecto de emprego con apoio, ou á contratación dos prospectores ou prospectoras de emprego con apoio durante o desenvolvemento do plan de prospección.
Estas subvencións son compatibles coas reguladas na orde da Consellería de Traballo e Benestar pola que se establecen as bases reguladoras do programa de subvencións ás unidades de apoio á actividade profesional no marco dos servizos de axuste persoal e social dos centros especiais de emprego, sempre que se cumpran os seguintes requisitos:
a) Que o centro especial de emprego, tanto a través da unidade de apoio á actividade profesional, como do proxecto de emprego con apoio preste as accións de apoio previstas aos traballadores con discapacidade contratados e atendidos en cada programa, coas limitacións en canto ao tempo de atención e número de traballadores para atender establecidas para os ditos programas.
b) Que os custos laborais e de Seguridade Social xerados pola contratación laboral do preparador ou preparadores laborais a que se refire o punto 1 do artigo 9º desta orde e os correspondentes ao período de contratación dos traballadores e traballadoras da unidade de apoio á actividade profesional, se imputen proporcionalmente en función da dedicación á unidade de apoio á actividade profesional ou ao proxecto de emprego con apoio, sempre que a suma total das dúas subvencións non supere tales cust0s.
Artigo 23º.-Seguimento e control.
A Dirección Xeral de Promoción do Emprego poderá comprobar, en todo momento, a aplicación das subvencións concedidas para os fins programados. Para estes efectos as entidades beneficiarias deberán cumprir as obrigas de comprobación que se establezan nesta orde e na resolución de concesión.
Aos centros especiais de emprego que perciban as subvencións reguladas nesta orde seralles de aplicación, para os efectos de seguimento e control, o disposto no artigo 13 do Real decreto 2273/1985, do 4 de decembro, polo que se aproba o Regulamento dos centros especiais de emprego, e deberán achegar a memoria anual conforme o previsto no artigo 8º do Decreto 200/2005, do 7 de xullo, polo que se regula a autorización administrativa e a inscrición no rexistro administrativo de centros especiais de emprego de Galicia, e a súa organización e funcionamento.
Artigo 24º.-Devolución voluntaria da subvención.
De acordo co establecido no artigo 64 do regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro, as entidades beneficiarias poderán realizar, sen o requirimento previo da Administración, a devolución total ou parcial da subvención concedida, mediante o seu ingreso na Caixa Xeral de Depósitos da Comunidade Autónoma de Galicia ou nas súas sucursais, situadas nas delegacións territoriais da consellería competente en materia de facenda, en concepto de devolución voluntaria da subvención.
En todo caso, a entidade beneficiaria deberá presentar ante o órgano concedente copia xustificativa da devolución voluntaria realizada, en que conste a data do ingreso, o seu importe e o número do expediente e denominación da subvención concedida.
Disposicións adicionais
Primeira.-Sen prexuízo das facultades que teñan atribuídas outros órganos da Administración do Estado ou da comunidade autónoma, a Consellería de Traballo e Benestar levará a cabo funcións de control, así como de avaliación e seguimento do programa regulado nesta orde, tanto no seu aspecto cualitativo como cuantitativo.
Para realizar as ditas funcións poderanse utilizar cantos medios estean a disposición da Consellería de Traballo e Benestar para comprobar o cumprimento dos requisitos exixidos nesta orde e demais normas vixentes que resulten de aplicación.
Segunda.-A Consellería de Traballo e Benestar poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nesta orde.
Terceira.-Apróbase a delegación de atribucións da persoa titular da Consellería de Traballo e Benestar na persoa titular da Dirección Xeral de Promoción do Emprego, para resolver a concesión ou denegación das subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das resolucións concesorias, de que traen causas, ditadas por delegación do conselleiro ou conselleira.
Cuarta.-A comprobación da condición de persoas con discapacidade realizaraa directamente o órgano xestor das axudas, agás que fose recoñecida por outra administración, distinta da propia da Comunidade Autónoma de Galicia.
Non obstante, de acordo co disposto no artigo 1.2º da Lei 51/2003, do 2 de decembro, de igualdade de oportunidades, non-discriminación e accesibilidade universal das persoas con discapacidade, en todo caso consideraranse afectados por unha minusvalidez igual ou superior ao 33 por cento as persoas pensionistas da Seguridade Social que teñan recoñecida unha pensión de incapacidade permanente no grao de total, absoluta ou grande invalidez e as persoas pensionistas de clases pasivas que teñan recoñecida unha pensión por xubilación ou de retiro por incapacidade permanente para o servizo ou inutilidade. Nestes supostos a acreditación do grao de minusvalidez realizarase conforme o previsto no Real decreto 1414/2006, do 1 de decembro, polo que se determina a consideración de persoa con discapacidade para os efectos da Lei 51/2003, de 2 de decembro, de igualdade de oportunidades, non-discriminación e accesibilidade universal das persoas con discapacidade (BOE nº 300, do 16 de decembro).
A comprobación da inscrición no Servizo Público de Emprego como demandante de emprego non ocupado, na data de alta na Seguridade Social dos traballadores e traballadoras con discapacidade, realizaraa directamente o órgano xestor das axudas, agás que a inscrición fose realizada noutro servizo público de emprego distinto do da Comunidade Autónoma de Galicia.
Quinta.-Coa finalidade de difundir o coñecemento do programa as entidades beneficiarias autorizan a Consellería de Traballo e Benestar para difundir as accións desenvolvidas nos proxectos de emprego con apoio e, de ser o caso, para publicar as memorias, estudos, ou outros traballos derivados das accións desenvolvidas nos proxectos.
Sexta.-A concesión das subvencións previstas nesta orde estará suxeita á existencia de crédito orzamentario.
O pagamento das subvencións reguladas nesta orde financiarase con cargo aos créditos da aplicación orzamentaria que, mediante disposición complementaria, se determinen anualmente, logo da aprobación dos orzamentos xerais da comunidade autónoma para o exercicio correspondente.
Sétima.-En virtude do anterior, no exercicio económico 2009, as subvencións reguladas nesta orde financiaranse con cargo ás aplicacións orzamentarias 16.02.322C.470.1 código de proxecto 2009 00996, cun crédito de 100.000 euros; 16.02.322C.470.2, código de proxecto 2009 01016, cun crédito de 100.000 euros; 16.02.322C.481.0, código de proxecto 2009 01074, cun crédito de 25.000 euros; 16.02.322C.481.1, código de proxecto 2009 01073, cun crédito de 100.000 euros. Estas contías están recollidas na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009.
A distribución inicial de créditos por subvencións é a seguinte:
Subvencións aos promotores de proxectos de emprego con apoio, ao abeiro do artigo 9º desta orde:
Aplicacións orzamentarias	Importe crédito (en euros)
16.02.322C.470.1, código de proxecto 2009 00996	100.000
16.02.322C.470.2, código de proxecto 2009 01016	100.000
16.02.322C.481.0, código de proxecto 2009 01074	25.000
16.02.322C.481.1, código de proxecto 2009 01073	20.000
Subvencións para o fomento de novos proxectos de emprego con apoio, ao abeiro do artigo 10º desta orde:
Aplicación orzamentaria	Importe crédito (en euros)
16.02.322C.481.1, código de proxecto 2009 01073	80.000
De producirse remanentes de crédito na asignación inicial para o financiamento de cada tipo de subvención, procederase á reasignación das contías sobrantes entre os restantes.
Estes créditos poderán ser modificados como consecuencia da asignación ou da redistribución de fondos para o financiamento dos programas de fomento de emprego, coas limitacións que estableza a conferencia sectorial de asuntos laborais ou as disposicións aplicables ás axudas cofinanciadas polo Fondo Social Europeo.
Poderá ampliarse a contía máxima dos créditos dispoñibles para esta convocatoria. O incremento do crédito estará condicionado á declaración de dispoñibilidade do crédito como consecuencia dunha xeración, ampliación, ou incorporación de crédito, ou da existencia de remanentes doutras convocatorias financiadas con cargo ao mesmo crédito ou créditos incluídos no mesmo programa ou en programas do mesmo servizo.
Disposicións derradeiras
Primeira.-Facúltase a persoa titular da Dirección Xeral de Promoción do Emprego para que dite, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de xuño de 2009.
Beatriz Mato Otero
Conselleira de Traballo e Benestar
Ver referencia pdf "12900D007P012.PDF"